ผู้บริหารระวังเอกสารหายติดบัญชีบูโร
เครดิตบูโรเตือนผู้บริหาร ถูกขึ้นบัญชีดำ หากถูกคนใกล้ชิด หรือเลขาปลอมเอกสารทำบัตรเครดิต เจ้านายขึ้นบัญชีดำ
30 ก.ค. 2555

เครดิตบูโรเตือนผู้บริหาร ถูกขึ้นบัญชีดำ หากถูกคนใกล้ชิด หรือเลขาปลอมเอกสารทำบัตรเครดิต เจ้านายขึ้นบัญชีดำ 
นายสุรพล โอภาสเสถียร ผู้จัดการใหญ่ บริษัทข้อมูลเครดิตแห่งชาติ กล่าวว่า กรณีที่ผู้บริหารถูกเลขานุการปลอมเอกสารเพื่อทำบัตรเครดิตหรือขอสินเชื่อและไม่ผ่อนชำระหนี้ ทำให้ผู้บริหารจะต้องมีประวัติการค้างชำระหรือติดบัญชีดำเครดิตบูโร จนกว่าที่สถาบันการเงินจะแจ้งถอนว่าประวัติการใช้เงินหรือสินเชื่อนั้นเป็นการถูกปลอมเอกสารหรือเป็นการฉ้อโกง 
ทั้งนี้ จะหนังสือแจ้งมายังเครดิตบูโรที่จะลบประวัติทางการเงินที่เกิดจากการฉ้อโกงออก ซึ่งไม่จำเป็นต้องถึงขึ้นศาลพิพากษาตัดสินคดีอย่างเด็ดขาดแล้ว
เครดิตบูโรต้องการที่จะเตือนผู้บริหาร ที่ใช้พนักงานดำเนินธุรกรรมทางการเงินโดยมอบเอกสารหลักฐานต่างๆ ให้ ต้องมีความระมัดระวัง และผู้บริหารควรจะต้องตรวจสอบประวัติทางการเงินของตัวเองจากเครดิตบูโรอย่างน้อย 3 เดือนครั้ง เพื่อป้องกันความเสี่ยงที่จะเกิดขึ้น
“ที่ผ่านมายังไม่เคยเจอที่มีการปลอมเอกสารหลักฐาน เพื่อทำบัตรเครดิตที่มีมูลค่าเสียหายมากถึง 5.3ล้านบาท แต่ที่ผ่านมาเคยพบว่า มีเจ้าหน้าที่รับสมัครสินเชื่อลักลอบเอาเอกสารหลักฐานตัวจริงของผู้ค้ำประกันสินเชื่อไปทำบัตรเครดิตเอง และที่ผ่านมาสถาบันการเงินก็มีความเข้มงวดและตรวจสอบประวัติลูกค้าอย่างดีก่อนที่จะอนุญาตให้สินเชื่อ” นายสุรพล กล่าว 
นายสุรพล กล่าวว่า บริษัทจะออกไปให้ความรู้ด้านการตรวจสอบประวัติทางการเงินของตัวเองให้มากขึ้น ป้องกันไม่ให้มิจฉาชีพปลอมเอกสารไปทำให้เกิดความเสียหายไปสมัครของสินเชื่อทั้งนี้ตั้งเป้าหมายจะโรคโชว์ไม่ต่ำกว่ากว่า 45 ครั้ง ร่วมกับบรรษัทค้ำประกันสินเชื่อ (บสย.) และธนาคารแห่งประเทศไทย(ธปท.)